Uorren Baffettning kompaniyasi Apple’dagi ulushini ko‘paytirdi

Uorren Baffettga qarashli Berkshire Hathaway kompaniyasi Apple’ning yana 75 million aksiyasini xarid qildi. Bu haqda, milliarderning bayonotiga tayanib, CNBC xabar bermoqda, deb yozadi “Vedomosti”.

Bloomberg’ning ta’kidlashicha, iPhone ishlab chiqaruvchi kompaniyaning 170 millionga yaqin aksiyasi allaqachon Berkshire Hathaway’ga tegishlidir. Oxirgi bitim Berkshire Hathaway’ga State Street Corporation’ni ortda qoldirish va investitsiyalari hajmi bo‘yicha Apple’ning uchinchi investoriga aylanish imkonini beradi.
“Bu g‘aroyib kompaniya. Apple Qo‘shma Shtatlardagi eng serdaromad ikkinchi kompaniyadan deyarli ikki barobar ko‘p daromad qilayapti deb o‘ylayman”, — deydi biznesmen.
Apple ikkinchi kvartal yakunlariga ko‘ra, 61,14 milliard dollar daromadni qayd etgan.